Jonges steun EFF se grondhervormingsbeleidJulius Malema, leier van EFF Foto: Werner Beukes/SAPA ŉ Opname het Dinsdag getoon dat Julius Malema se nuwe party, die EFF, se beleide oor grondhervorming en die verwydering van nasionale grense binne suidelike Afrika die jeug se ondersteuning vir dié party ŉ hupstoot sal gee. Altesaam 38% van respondente glo die Economic Freedom Fighters se leier sal ondersteuning werf weens sy beleide, het Pondering Panda gesê. 29% glo egter dat hy hierdeur ondersteuning sal verloor en 18% glo sy ondersteuningsnetwerk sal onveranderd bly. 15% het nie ŉ mening hieroor gehad nie. Die selfoon-opname is onder 2 339 mense tussen 18 en 34 jaar oud gedoen. Altesaam 49% van respondente steun egter nie die EFF se grondhervormingsbeleid nie, maar 37% het aangedui dat hulle dié beleid steun. Volgens die opname het 42% van jong swartmense grondhervorming goedgekeur. Steun vir dié beleid is die sterkste in die Vrystaat met 56% van respondente wat die beleid steun. Altesaam 32% steun die beleid om grense te verwyder, alhoewel 54% dit afgekeur het. “Alhoewel teenkanting vir die EFF se grond- en grenshervormingsbeleide steeds opmerklik meer is as die steun vir die beleide, dui dié opname aan dat dit hoegenaamd nie marginale idees is nie,” het Shirley Wakefield, woordvoerder vir Pondering Panda, gesê. “Jong Suid-Afrikaners wil verandering hê, en ander partye moet deeglik die alternatiewe ondersoek wat hulle bied.” Lees ook: Malema sê ‘n groep Indiërs en Afrikaners is teen hom EFF sê ANC het afgelope 20 jaar nog niks gedoen nie EFF-ondersteuners skeur ANC-T-hemde Malema gewaarsku oor grondbesetting Die EFF se beginsels oor grondonteiening, kriminele rekords en landsgrense